Engin meginganga eins og gjarnan hefur verið áður . Rannsóknaskipið Árni Friðriksson lauk í fyrranótt mælingu á loðnustofninum sem staðið hefur að undanförnu . Þorsteinn Sigurðsson sviðsstjóri nytjastofnasviðs Hafrannsóknastofnunar segir í Fiskifréttum í dag að ekkert sé hægt að upplýsa um magnið sem mældist eða væntanlega aflaheimild því eftir sé að reikna út niðurstöður úr mælingunni og máta hana við aflareglu . Hann vonast til þess að unnt verði að tilkynna útkomuna fyrir helgina . „ Það eina sem ég get sagt á þessari stundu er að við teljum að rannsóknaskipið hafi náð nokkuð vel utan um verkefnið . Einhverjar loðnuhreytur sáust mjög víða , en ekki nein meginganga eins og gjarnan hefur verið áður . Þetta ástand er meira í líkingu við það sem við upplifðum í fyrra og höfum grun um að hafi ríkt í hittifyrra . Loðnan er mun vestlægari á þessum tíma en við eigum að venjast og bara lítill hlut hennar kominn norðaustur úr Langanesi , “ segir Þorsteinn .